Mihails Miholaps
Michailas Micholapas (latv. Mihails Miholaps, g. 1974 m. rugpjūčio 24 d. Kaliningrade, Rusijoje) – buvęs Latvijos futbolininkas, žaidęs puolėjo pozicijoje, treneris. Micholapas gimė Kaliningrade, Rusijoje ir ten pradėjo futbolininko karjerą. 1995 m. jis pradėjo žaisti Latvijos Virsligos komandoje Amstrig, o kitais metais – FK Daugava. 1996 m. Micholapas su 33 įvarčiais tapo Virsligos rezultatyviausiu žaidėju ir kitą sezoną perėjo į Skonto FC. 1998 m. rudenį Michailas Micholapas gavo Latvijos pilietybę ir 1998 m. spalį debiutavo Latvijos rinktinėje rungtynėse prieš Slovėniją. Tačiau Micholapas neįsitvirtino rinktinės pagrindinėje sudėtyje ir artimiausiais metais netapo komandos pagrindiniu puolėju, kaip buvo planuota suteikiant jam pilietybę. Micholapas toliau žaidė klube Skonto, kol 2003 m. perėjo į Rusijos komandą Spartak-Alania Vladikavkaz. Tačiau įpusėjus sezonui jis grįžo į Skonto komandą. Joje žaidė iki 2006 m. pabaigos, o 2007 m. pradžioje prisijungė prie Kazachstano FK Shakter Karaganda komandos. Kartu su Skonto FC Micholapas aštuonis kartus tapo Latvijos čempionu, bei penkis kartus laimėjo Latvijos taurę. Michailas Micholapas keturis kartus tapo rezultatyviausiu Latvijos čempionato žaidėju, bei yra visų laikų Virsligos rezultatyviausias futbolininkas, iš viso įmušęs 199 įvarčius (iki 2007 m. sezono).